Source: http://siphd.ro/?ex=16&an=2011&ln=12&st=1014
Timestamp: 2020-02-28 21:37:53+00:00
Document Index: 3754403

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ']

Curtea Constituțională a decis că înghețarea pensiilor și a salariilor bugetarilor în 2012 este constituțională, respingând o contestație depusă de USL.
USL a depus contestație la CCR după ce Camera Deputaților a modificat o Ordonanță de Urgență a Guvernului, introducând în aceasta articole ce dispuneau înghețarea pensiilor și salariilor bugetarilor, în 2012, la nivelul lunii decembrie 2011. USL a contestat atât ideea, spunând că "motivele invocate în luarea măsurilor prevăzute de Ordonanță (reducerea cheltuielilor publice, eliminarea riscului de deficit excesiv etc.), nu se pot constitui într-o justificare pentru neacordarea unor drepturi", cât și modalitatea de legiferare, care, în opinia Uniunii, a denaturat caracterul textului legislativ. La momentul depunerii contestației, liderul deputaților PNL, Eugen Nicolăescu, spunea că, în cazul unui refuz al CCR, USL îi va cere președintelui Traian Băsescu să nu promulge legea.
Dincolo de veștile proaste pentru pensionari și bugetari, decizia CCR nu este motiv de bucurile nici pentru USL, care, în cazul unui verdict favorabil, se pregătea să-l acuze pe Traian Băsescu de încălcarea Constituției. Acesta anunțase, cu trei săptămâni în urmă, că, "indiferent care este rezultatul la Curtea Constituțională, bani nu există. Dacă ar exista, s-ar plăti". Oricum, USL nu avea mari speranțe cu privire la rezultat. Înaintea deciziei, președintele PSD, Victor Ponta, declara deja că "penibilii" de la CCR vor face ceea ce le spune Traian Băsescu.
Ca represalii, în rândul USL se conturează un curent care cere schimbarea procedurii de numire a judecătorilor CCR și îi amenință cu demiterea. Vicepreședintele PNL Relu Fenechiu a declarat pentru Agerpres că decizia CCR privind înghețarea pensiilor și salariilor este una politică, deoarece cinci dintre judecători sunt "instrumente în mâna președintelui Traian Băsescu". "Pot să vă garantez că până nu vom reuși să schimbăm major ceva acolo, Curtea Constituțională va vota absolut tot cu scorul de 5-4 în favoarea lui Traian Băsescu, pentru că este un instrument în mâna lui Traian Băsescu", a declarat Fenechiu.
Acesta a amenințat că, odată ajunsă la putere, USL va schimba legea de funcționare a CCR și îi va da afară pe actualii judecători. "Pentru a putea schimba ceva va trebui să modificăm legea de funcționare a CCR, iar în momentul în care va fi o altă majoritate în Parlament trebuie să-i dăm afară de acolo pe incompetenții puși de Băsescu. Acolo (n.r. - la Curtea Constituțională) sunt oameni care nu au scris o carte de specialitate în viața lor și nu au judecat nimic în viața lor. Verificați-le CV-urile la toți și veți vedea despre cine vorbesc", a adăugat vicepreședintele liberal.
Fenechiu nu este primul reprezentant al Uniunii care pune în discuție schimbarea modului în care se fac numirile la CCR. Acum o săptămână, când Curtea s-a pronunțat pentru amânarea până în 2016 a plății drepturilor salariale câștigate de bugetari în instanță, președintele PSD, Victor Ponta, i-a calificat pe judecătorii CCR drept "penibili" și a spus, la rândul său, că procedura numirii lor trebuie regândită.
(Articol preluat din ,,Evenimentul zilei'', 08.12.2011, autor LAURA CIOBANU)
3388 vizualizări Versiunea pentru imprimantă Salvează această ştire în format PDF Comentează această ştire pe Forumul S.I.P. Hunedoara 512 vot(uri); Votează ştirea/articolul Recomandă această ştire prin e-mail